Í vikunni var aðalfundur FÍT haldinn þar sem farið var yfir helstu verkefni ársins og ný stjórn kosin . Helena Rut Sveinsdóttir var kosin inn í stjórn til tveggja ára en hún er fráfarandi fulltrúi nemenda . Hún útskrifaðist úr Listaháskólanum síðastliðið vor og starfar nú hjá Kolofon sem grafískur hönnuður . Í nýrri stjórn verður Helena rödd ungra hönnuða sem eru að stíga sín fyrstu skref á vinnumarkaðnum . Ólafsvíkingurinn Anton Jónas Illugason var kjörinn fulltrúi nemenda en hann er á þriðja ári í grafískri hönnun við Listaháskóla Íslands . Linda Ólafsdóttir var endurkjörin fulltrúi Fyrirmyndar í stjórn FÍT til tveggja ára , Íris Ösp Sveinbjörnsdóttir var einnig endurkjörin í stjórn til tveggja ára sem og Þorleifur Gunnar Gíslason sem var kjörinn varamaður til tveggja ára . Kristín Eva Ólafsdóttir formaður FÍT situr áfram sem og Gísli Arnarson . Sigríður Rún lét af störfum í stjórn og FÍT þakkar henni kærlega fyrir sín störf . Stjórn FÍT hlakkar til verkefna næsta árs , að halda félaginu öflugu og sýnilegu og styðja við fagið og félagsmenn í Félagi íslenskra teiknara .